
Fajtatiszta pannon méhcsaládok fenntartásának támogatása genetikai módszerekkel

Az Apis mellifera nyugati mézelő méh az egyik legalkalmazkodóbb, és méhészetek számára termelés tekintetében legkiválóbb mézelő méh faj. A legelterjedtebb alfajai közé tartozik az Apis mellifera carnica és az Apis mellifera ligustica, melyek gazdasági jelentőségük miatt népszerűek a méhésztársadalomban. Napjainkban Magyarországon az itt honos Apis mellifera carnica pannonica fajtát (pannon méh) lehet tenyészteni, és kereskedésbe bocsátani. Ezzel védve a magyar pannon méhállományt a külföldről importált, és elterjedési területében szomszédos egyéb fajok és fajták hatásától. A tiszta pannon vonalak fenntartása különösen fontos feladat, ezért elengedhetetlen a fajtatisztaságának ellenőrzése, és irányított tenyésztése. Dolgozatomban összesen 4 KTV (központi teljesítményvizsgáló) telep és 4 méhanyanevelő családjai lefedett, de ki nem fejlett haploid herefiasításából izolált DNS-ből állapítottuk meg az anyák fajtatisztaságát. A csoport által korábban fejlesztett, továbbá szakirodalomból adaptált, összesen 17 db STR markerből álló 2 db multiplexet optimalizáltam, melyek segítségével meghatároztuk a pannon méhanyák genotípusát. A populációgenetikai vizsgálatok alapján 8 családot nem ajánlottunk további tenyésztésre, mivel hibridizációs értékük elérte az 5%-ot, ami már befolyásolhatta volna a fajtatiszta vonal fenntartását. A továbbiakban bioinformatikai programok segítségével becsültem meg többek közt a genetikai diverzitás mértékét és a rokonsági kapcsolatok valószínűségét. A vizsgálatok során kapott eredményeket megerősítették a birtokunkban lévő tenyésztési adatok. A markerszettünk így használható az A. m. c. pannonica fajtatisztaságának ellenőrzésére, továbbá genetikai diverzitás, genetikai távolságok, és rokoni kapcsolatok becslésére is.



